## Statut Turističke zajednice Krapinsko-zagorske županije

### NN 124/2010 (8.11.2010.), Statut Turističke zajednice Krapinsko-zagorske županije

TURISTIČKA ZAJEDNICA KRAPINSKO-ZAGORSKE ŽUPANIJE

3241

Na temelju članka. 12. i 14. Zakona o turističkim zajednicama i promicanju hrvatskog turizma (»Narodne novine«, broj 152/08) Skupština Turističke zajednice Krapinsko-zagorske županije, uz prethodnu suglasnost Ministarstva turizma na sjednici održanoj 28. listopada 2010. godine donijela je

STATUT

TURISTIČKE ZAJEDNICE KRAPINSKO-ZAGORSKE ŽUPANIJE

OPĆE ODREDBE

Članak 1.

Za područje Krapinsko-zagorske županije osniva se Turistička zajednica Krapinsko-zagorske županije. Osnivači Zajednice su njezini članovi i to: turističke zajednice općina, gradova, mjesta i područja osnovane na području županije.

Zajednica se smatra osnovanom danom stupanja na snagu ovog Statuta, a svojstvo pravne osobe stječe danom upisa u Upisnik turističkih zajednica Ministarstva turizma. Prava i obveze Zajednice utvrđene su Zakonom o turističkim zajednicama i promicanju hrvatskog turizma (u daljnjem tekstu: Zakon) i ovim Statutom.

Članak 2.

Turistička zajednica Krapinsko-zagorske županije pravni je slijednik Turističke zajednice Krapinsko-zagorske županije upisane u Upisnik turističkih zajednica Ministarstva turizma list broj 146, stranica A, upisni broj 116 (klasa: 334-03/94-03/144 urbroj: 529-02/95-0002) od 20. ožujka 1995. godine.«

Članak 3.

Naziv Zajednice je: »Turistička zajednica Krapinsko-zagorske županije«.

Skraćeni naziv je: »TZ KZŽ«.

Sjedište zajednice je u Krapini.

Članak 4.

Zajednica ima pečat okruglog oblika, s nazivom i sjedištem »Turistička zajednica Krapinsko-zagorske županije« promjera 28 mm.

Žig Zajednice je četvrtastog oblika dimenzija 71mm\*46mm, a sadrži sjedište Zajednice, te prostor za upisivanje evidencijskog broja i datum primitka pismena.

Žig se koristi za svakodnevno poslovanje Zajednice.

Svaki pečat i žig imaju redni broj.

O broju pečata i žiga, načinu korištenja te osobama koje su odgovorne za njihovo čuvanje odlučuje direktor Turističkog ureda Krapinsko-zagorske županije.

Članak 5.

Zajednica ima znak

O promjeni znaka odlučuje Turističko vijeće Turističke zajednice Krapinsko-zagorske županije.

O načinu korištenja znaka odlučuje direktor Turističkog ureda Turističke zajednice Krapinsko-zagorske županije (u daljnjem tekstu Turistički ured).

Članak 6.

Zajednicom upravljaju njezini članovi i njihova se prava utvrđuju prema visini udjela članova u prihodu Zajednice i njihovom značaju za ukupni razvoj turizma.

Članak 7.

Zajednica ima stručnu službu za obavljanje stručnih poslova i administrativnih poslova vezanih za zadaće Zajednice. Stručni i administrativni poslovi vezani uz zadaće Zajednice obavljaju se u Turističkom uredu.

Članak 8.

Rad Zajednice je javan.

Javnost rada osigurava se i ostvaruje na način određen ovim statutom.

Članak 9.

Djelovanje Zajednice temelji se na načelu opće korisnosti. Zajednica ne smije obavljati gospodarske djelatnosti osim:

– upravljati javnom turističkom infrastrukturom danom na upravljanje od strane jedinice lokalne uprave, odnosno područne (regionalne samouprave)

– organizirati manifestacije i priredbe

– objavljivati komercijalne oglase na svojim promotivnim materijalima

– prodavati turističke karte, i vodiče, osim vlastitog promotivnog materijala.

Zajednica ne smije imati ulog u temeljnom kapitalu trgovačkoga društva.

ZADAĆE TURISTIČKE ZAJEDNICE

Članak 10.

(1) Zadaće Zajednice su sljedeće:

– promocija turističke destinacije na razini Županije samostalno i putem udruženog oglašavanja,

– upravljanje javnom turističkom infrastrukturom danom na upravljanje od strane Županije sudjelovanje u definiranju ciljeva i politike razvoja turizma na nivou Županije u svezi s politikom planiranja razvoja turizma na nacionalnom nivou,

– izrada strategije turizma na nivou Županije,

– promocije turističke ponude Županije u zemlji i inozemstvu u koordinaciji s Hrvatskom turističkom zajednicom,

– obogaćivanje ukupne turističke ponude Županije i kreiranje novih proizvoda turističke regije, a poglavito u selektivnim oblicima turizma (seoski, kulturni, zdravstveni i dr.),

– pružanje stručne i svake druge pomoći turističkim zajednicama s područja Županije u pitanjima važnim za njihovo djelovanje i razvoj te poticanje i pomaganje razvoja turizma na područjima koja nisu turistički razvijena,

– koordinacija djelovanja i nadzor u izvršavanju ciljeva i zadaća turističkih zajednica općina i gradova s područja Županije.

– sudjelovanje u izradi planova razvoja turizma i strateškoga marketinškog plana,

– donošenje strateškoga marketinškog plana za područje Županije, sukladno strateškom marketinškom planu hrvatskog turizma,

– poticanje, očuvanje, unapređivanje i promicanje svih postojećih turističkih resursa i potencijala te turističke ponude Županije

– prikupljanje i tjedna i mjesečna obrada podataka o turističkom prometu i svih drugih podataka bitnih za praćenje izvršenja postavljenih ciljeva i zadaća (zbirno izvješće općina i gradova),

– obavljanje informativnih poslova u svezi s turističkom ponudom,

– izrada polugodišnjih i godišnjih izvješća, analiza i ocjena ostvarenja programa rada i financijskog plana turističke zajednice Županije

– ustrojavanje jedinstvenog turističkog informacijskog sustava, sustava prijave i odjave turista i statističke obrade prema turističkim zajednicama nižeg ustroja i Hrvatskoj turističkoj zajednici,

– objedinjavanje zajedničkih razvojnih projekata turističkih zajednica općina i gradova te turističkih zajednica područja od značaja za Županiju,

– obavljanje i drugih poslova propisanih Zakonom o turističkim zajednicama i promicanju hrvatskog turizma ili drugim propisom.

(2) Turistička zajednica Krapinsko-zagorske županije sudjeluje u provedbi programa i akcija Hrvatske turističke zajednice od zajedničkog interesa za sve subjekte u turizmu te podizanja razine kvalitete turističke ponude Hrvatske.

(3) Turistička zajednica Krapinsko-zagorske županije surađuje s regionalnim turističkim organizacijama iz drugih zemalja i može biti član međunarodnih turističkih organizacija.

ČLANOVI ZAJEDNICE, NJIHOVA PRAVA, OBVEZE I ODGOVORNOSTI

Članak 11.

Zajednica ima obvezatne i počasne članove.

Obvezatni članovi

Članak 12.

Obvezatni članovi Zajednice jesu turističke zajednice općina, gradova, mjesta i područja osnovane na području Krapinsko-zagorske županije.

Članak 13.

Obvezatno članstvo u Zajednici prestaje prestankom rada turističke zajednice općine, grada, mjesta ili područja osnovane na području Krapinsko-zagorske županije.

Počasni članovi

Članak 14.

Počasnim članom zajednice mogu biti imenovane domaće i strane fizičke osobe posebno zaslužne za razvoj i promicanje turizma na području Zajednice.

Odluku o imenovanju počasnog člana Zajednice donosi Skupština Zajednice na prijedlog Turističkog vijeća

Počasni članovi Zajednice ne mogu birati niti biti birani u tijela Zajednice.

Počasni članovi mogu sudjelovati u radu sjednica Skupštine Zajednice i skupovima što ih organizira Zajednica, ali bez prava odlučivanja.

Prava obveze i odgovornosti članova Zajednice

Članak 15.

Obvezatni članovi imaju prava, obveze i odgovornosti da:

1. biraju predstavnike u tijela Zajednice,

2. upravljaju poslovima zajednice putem svojih predstavnika i sudjeluju u radu Zajednice

3. daju inicijative koje imaju za cilj jačanje i promicanje turizma na području Zajednice

4. daju prijedloge i primjedbe na rad tijela Zajednice,

5. predlažu razmatranje pitanja iz djelokruga Zajednice radi zauzimanja stavova i daju prijedloge za njihovo rješavanje

6. usmjeravaju i usklađuju svoje međusobne u zajedničke interese radi postizanja ciljeva Zajednice u skladu s Zakonom i ovim Statutom,

7. predlažu sudjelovanje Zajednice u raznim manifestacijama (kulturnim, športskim i drugim priredbama i događajima) značajnih za cijelu Županiju,

8. sudjeluju u radu Zajednice i manifestacijama koje ona organizira

9. potiču suradnju i koordinaciju s pravnim i fizičkim osobama koje su neposredno ili posredno uključene u turistički promet na razini županijskog gospodarskog ustroja radi zajedničkog dogovaranja, utvrđivanja i provođenja plana razvoja turističke i ugostiteljske djelatnosti kao dijela cjelovitog gospodarskog razvoja Županije

10. predlažu pomaganje razvoja turizma i u mjestima na području Zajednice koja nisu turistički razvijena,

11. putem Zajednice ostvaruju suradnju s nadležnim tijelima lokalne samouprave u uprave na pitanjima rješavanja poremećaja u turizmu i većih problema o ostvarivanju gospodarskih interesa u djelatnostima ugostiteljstva i turizma i s tim djelatnostima ugostiteljstva i turizma i s tim djelatnostima neposredno povezanih djelatnosti koja su od značaja za područje Županije

12. razmjenjuju u Zajednici informacije, obavljaju konzultacije i organiziraju sastanke

13. koriste stručnu pomoć Zajednice u pitanjima iz djelokruga Zajednice

14. predlažu izmjene i dopune Statuta i drugih općih akata

15. budu obaviješteni o radu zajednice njenih tijela i o materijalno-financijskom poslovanju,

16. razvijaju međusobnu odgovornost za provođenje zadataka Zajednice

17. daju podatke i izvješća potrebna za izvršavanje zadaća Zajednice,

18. pridržavaju se odredbi Statuta, odluka, zaključaka i drugih akata tijela Zajednice

Počasni članovi Zajednice imaju prava iz stavka 1. alineja 3., 4., 7., 8., 9., 10., 12., 13. i 15. ovog članka.

IV. TIJELA ZAJEDNICE

Članak 16.

Članovi Zajednice putem svojih predstavnika u tijelima Zajednice upravljaju njezinim radom i poslovima.

Članak 17.

Tijela Zajednice su:

1. Skupština

2. Turističko vijeće

3. Nadzorni odbor

4. Predsjednik Zajednice

Skupština Zajednice

Članak 18.

Skupština Zajednice je najviše tijelo upravljanja u Zajednici.

Skupštinu Zajednice čine predstavnici turističkih zajednica općina, gradova, mjesta i područja osnovane na području Krapinsko-zagorske županije

Članak 19.

U Skupštinu Zajednice svaki član Zajednice bira po jednog predstavnika, a članovi Zajednice koji u ukupnom prihodu sudjeluju s više od 20 % biraju još po jednog predstavnika.

Udio u prihodu utvrđuje se prema prihodu u godini koja prethodi godini u kojoj se provode izbori za Skupštinu Zajednice.

Ako tijekom mandata dođe do promjene udjela u prihodima broj predstavnika članova Skupštine Zajednice iznova će se utvrditi sukladno stavku 1. ovoga članka.

Promjenu iz stavka 3. ovog članka utvrđuje Skupština Zajednice istodobno s donošenjem godišnjeg financijskog izvješća.

Članak 20.

Skupština Zajednice:

– donosi Statut Zajednice,

– odlučuje o izboru i razrješenju članova Turističkog vijeća Zajednice,

– odlučuje o izboru i razrješenju članova Nadzornog odbora Zajednice,

– donosi godišnji program rada i financijski plan Zajednice,

– donosi godišnje izvješće o radu i financijsko izvješće Zajednice,

– na prijedlog Turističkog vijeća imenuje i razrješava počasne članove Zajednice,

– bira predstavnike Zajednice u Sabor Hrvatske turističke zajednice,

– donosi Poslovnik o radu Skupštine Zajednice.

– daje nadležnim tijelima inicijative za donošenje zakona i drugih propisa,

– razmatra i zauzima stavove o najznačajnijim pitanjima koja proizlaze iz zadaće Zajednice, predlaže mjere i poduzima radnje za njihovo izvršavanje,

– donosi odluku o izvješćima koja podnose Turističko vijeće i Nadzorni odbor,

– donosi odluku o osnivanju i ustroju Turističkog ureda,

– potiče suradnju s drugim turističkim zajednicama i drugim pravnim i fizičkim osobama koje su neposredno ili posredno uključene u turistički promet,

– odlučuje i obavlja druge poslove u okviru svog djelokruga,

– odlučuje o drugim pitanjima kada je to predviđeno propisima i ovim Statutom.

Članak 21.

1. Mandat članova Skupštine traje četiri godine.

2. Članu Skupštine zajednice može prestati mandat i prije isteka vremena na koje je izabran

– opozivom od strane člana zajednice čiji je predstavnik

– prestankom rada zajednice čiji je predstavnik

3. Skupština Zajednice može predložiti članu Zajednice da opozove svog predstavnika ako

– svoju dužnost ne obavlja u skladu sa zadaćama Zajednice

– ili je uopće ne obavlja.

4. Novoizabranom članu Skupštine mandat traje do isteka vremena na koji je bio izabran član kojem je prestao mandat na jedan od načina utvrđen u stavku 2. ovog članka.

Članak 22.

Izbore za Skupštinu Zajednice raspisuje Turističko vijeće najkasnije 60 dana prije isteka mandata Skupštine Zajednice.

Članak 23.

1. Skupština Zajednice odlučuje na sjednicama.

2. Redovne sjednice održavaju se dva puta godišnje.

3. Izvanredne sjednice održavaju se po potrebi i na zahtjev:

– Nadzornog odbora Zajednice

– Turističkog vijeća Zajednice

– direktora Turističkog ureda Zajednice

– 1/10 članova Skupštine Zajednice

Podnositelj zahtjeva za sazivanje izvanredne sjednice dužan je predložiti dnevni red.

Ako u slučaju iz stavka 3. ovog članka predsjednik Zajednice ne sazove Skupštinu Zajednice, Skupštinu Zajednice mogu sazvati:

– Turističko vijeće Zajednice

– Nadzorni odbor Zajednice

– 20% članova Skupštine

Članak 24.

Skupština Zajednice pravovaljano odlučuje ako je na sjednici prisutno više od polovice ukupnog broja članova Skupštine Zajednice.

Skupština Zajednice donosi odluke većinom glasova prisutnih članova Skupštine., ako za pojedino pitanje ovim Statutom nije drugačije određeno.

Način sazivanja i vođenja sjednice Skupštine Zajednice i druga pitanja vezana za održavanje sjednica Skupštine uređuju se Poslovnikom.

2. Turističko vijeće

Članak 25.

Turističko vijeće izvršno je tijelo Skupštine Zajednice.

Turističko vijeće odgovorno je Skupštini Zajednice.

Članak 26.

Turističko vijeće Zajednice:

– provodi odluke i zaključke Skupštine Zajednice

– predlaže Skupštini osnovne smjernice i godišnji program rada i financijski plan Zajednice

– podnosi izvješće o izvršenju programa rada i financijskog plana Zajednice najmanje jednom godišnje

– upravlja imovinom Zajednice sukladno Zakonu i ovom Statutu

– donosi opće akte za Turistički ured, na prijedlog direktora Turističkog ureda

– utvrđuje prijedlog Statuta

– priprema prijedloge i daje mišljenja o pitanjima o kojima odlučuje Skupština Zajednice

– odlučuje o korištenju sredstava za izgradnju, adaptaciju i nabavu poslovnog prostora u skladu s financijskim planom

– donosi opće akte za stručnu službu Zajednice

– imenuje direktora turističkog ureda na temelju javnog natječaja

– utvrđuje granice ovlasti za zastupanje turističke zajednice i raspolaganje financijskim sredstvima turističke zajednice

– daje ovlaštenja za zastupanje turističke zajednice u slučaju spriječenosti direktora

– potiče suradnju s drugim turističkim zajednicama i drugim pravnim i fizičkim osobama koje su neposredno ili posredno uključene u turistički promet

– donosi Poslovnik o svom radu

– delegira jednog člana u nadzorni odbor turističke zajednice općine, grada, mjesta ili područja

– zahtjeva i razmatra izvješće direktora o njegovom radu i radu Turističkog ureda Zajednice te donosi odluku o prihvaćanju ili neprihvaćanju navedenog izvješća

– obavlja i druge poslove utvrđene Zakonom i ovim Statutom.

Članak 27.

Turističko vijeće Zajednice ima predsjednika i deset članova. od kojih osam bira Skupština Zajednice iz redova članova Zajednice, vodeći računa o teritorijalnoj zastupljenosti i o zastupljenosti djelatnosti u turizmu, a po jednog člana delegiraju Hrvatska gospodarska komora i Hrvatska obrtnička komora iz redova svojih članova.

Članak 28.

Mandat članova Turističkog vijeća traje četiri godine.

Članu Turističkog vijeća može prestati mandat i prije isteka vremena na koje je izabran:

– opoziva od strane tijela koje ga je izabralo

– na osobni zahtjev.

Član Turističkog vijeća zajednice može biti opozvan ako ne obavlja svoje dužnosti u skladu sa Zakonom i ovim statutom, ne provodi odluke Skupštine Zajednice i Turističkog vijeća Zajednice.

Na mjesto člana Turističkog vijeća kojem je mandat prestao na temelju prethodnih stavaka nadležno tijelo bira odnosno delegira novog člana na vrijeme mandata na koji je izabran prethodnik.

Članak 29.

Turističko vijeće radi na sjednicama.

Predsjednik Zajednice saziva i predsjeda sjednici Turističkog vijeća.

U slučaju odsutnosti predsjednika zajednice, sjednicu Turističkog vijeća saziva i njome predsjedava zamjenik predsjednika kojeg odredi predsjednik Zajednice.

Zamjenik predsjednika za svoj rad odgovara predsjedniku Zajednice.

Članak 30.

Turističko vijeće može pravovaljano odlučivati ukoliko sjednici prisustvuje više od polovice članova Vijeća.

Turističko vijeće odlučuje većinom glasova prisutnih članova.

Članak 31.

Turističko vijeće odluke donosi u pravili javnim glasovanjem.

Turističko vijeće može odlučivati da se o određenom pitanju odlučuje tajnim glasovanjem.

Način sazivanja i vođenja sjednice Turističkog vijeća i druga pitanja vezana za održavanje sjednice Turističkog vijeća i druga pitanja vezana za održavanje sjednice Turističkog vijeća uređuju se Poslovnikom o radu Turističkog vijeća Zajednice.

3. Nadzorni odbor

Članak 32.

Nadzorni odbor je nadzorno tijelo Zajednice, Nadzorni odbor ima 3 člana, a čine ga:

– 2 člana koje bira Skupština Zajednice iz redova članova Zajednice

– jedan predstavnik Hrvatske turističke zajednice

Nadzorni odbor iz redova svojih članova bira predsjednika i njegovog zamjenika.

Član Nadzornog odbora ne može biti članom drugih tijela iste turističke zajednice.

Članak 33.

Nadzorni odbor nadzire:

– vođenje poslova Zajednice,

– materijalno i financijsko poslovanje i raspolaganje sredstvima Zajednice,

– izvršenje i provedbu programa rada i financijskog plana turističke zajednice.

O obavljenom nadzoru Nadzorni odbor Zajednice podnosi pisano izvješće Turističkom vijeću i Skupštini Zajednice te Turističkom vijeću Hrvatske turističke zajednice.

U navedenom izvješću ovog članka Nadzorni odbor zajednice dužan je navesti:

– djeluje li Zajednica u skladu sa zakonima i aktima Zajednica te odlukama Skupštine i Turističkog vijeća Zajednice

– jesu li godišnja i druga financijska izvješća sastavljena u skladu sa stanjem u poslovnim knjigama Zajednice i pokazuju li ispravno stanje,

– ocjenu o poslovanju i vođenju poslova,

– da li se program rada i financijski plan izvršavaju i provode i u kojoj mjeri,

– mišljenje i savjete o poboljšanju njihove provedbe.

Nadzorni odbor provodi nadzor iz ovog članka dva puta godišnje.

Članak 34.

Sjednicu Nadzornog odbora Zajednice saziva i rukovodi njenim radom predsjednik, a u slučaju njegove odsutnosti zamjenik predsjednika.

Nadzorni odbor može pravovaljano odlučivati ako sjednici prisustvuje većina članova Odbora, a odluke donosi većinom glasova ukupnog broja članova.

Članak 35.

Mandat članova Nadzornog odbora traje četiri godine.

Članu Nadzornog odbora može prestati mandat i prije isteka vremena na koje je izabran u slučaju:

– opoziva od strane tijela koje ga je izabralo

– na osobni zahtjev

Član Nadzornog odbora može biti opozvan ako svoju dužnost u Nadzornom odboru ne obavlja u skladu sa Statutom i aktima tijela Zajednice.

Na mjesto člana Nadzornog odbora kojem je mandat prestao na temelju ovog članka nadležno tijelo bira novog člana na vrijeme do isteka mandata na koji je izabran prethodnik.

4. Predsjednik Zajednice

Članak 36.

Zajednica ima predsjednika Zajednice.

Predsjednik Zajednice je i predsjednik Skupštine i Turističkog vijeća Zajednice.

Dužnost predsjednika Zajednice obnaša župan Krapinsko-zagorske županije.

U trenutku razrješenja župana sukladno propisu kojim se uređuju jedinice lokalne, odnosno regionalne samouprave prestaje njegova dužnost predsjednika turističke zajednice i u navedenom slučaju dužnost predsjednika obnaša povjerenik sukladno propisu koji regulira izbore župana.

Članak 37.

Predsjednik Zajednice:

– predstavlja Zajednicu

– saziva i predsjeda Skupštini Zajednice

– saziva i predsjeda Turističkom vijeću Zajednice

– organizira, koordinira i usklađuje rad i aktivnosti Zajednice u skladu sa zakonom, ovim Statutom i programom rada Zajednice

– brine se o zakonitom i pravodobnom izvršavanju zadaća Zajednice

– pokreće i brine se o suradnji Zajednice s drugim turističkim zajednicama i drugim tijelima sa zajedničkim interesom

– brine se o pripremi sjednica Skupštine Zajednice i Turističkog vijeća Zajednice

– potpisuje odluke i druge akte koje donosi Skupština Zajednice i Turističko vijeće Zajednice

– obavlja i druge poslove utvrđene aktima Skupštine zajednice i Turističkog vijeća zajednice.

Članak 38.

U slučaju odsutnosti ili spriječenosti predsjednika Zajednice sjednici Skupštine predsjeda zamjenik predsjednika kojeg odredi predsjednik Zajednice i koji za svoj rad odgovara predsjedniku turističke zajednice.

5. Radna tijela

Članak 39.

Skupština Zajednice i Turističko vijeće mogu osnivati povremene radne ili savjetodavne radne skupine poradi razmatranja određenog pitanja, davanja mišljenja i prijedloga o značajnim pitanjima iz djelokruga rada Zajednice.

Skupština Zajednice i Turističko vijeće odlukom o osnivanju radnih skupina iz prethodnog stavka utvrđuju sastav, djelokrug rada kao i druga prava i obveze osnovanih radnih skupina.

V. PREDSTAVLJANJE I ZASTUPANJE ZAJEDNICE

Članak 40.

Zajednicu predstavlja predsjednik Zajednice.

Direktor Turističkog ureda zastupa Zajednicu.

Direktor Turističkog ureda može dati pismenu punomoć drugoj osobi za zastupanje Zajednice.

Ukoliko se opća punomoć daje osobi koja nije zaposlena u Zajednici, za davanje ove punomoći potrebna je suglasnost Turističkog vijeća.

Punomoć iz stavka 3. ovog članka daje se sukladno odredbama zakona kojim se uređuju obvezni odnosi.

VI. TURISTIČKI URED

Članak 41.

Radi obavljanja stručnih turističkih administrativnih poslova Zajednice osniva se ured.

Sjedište Turističkog ureda je u sjedištu Zajednice.

Članak 42.

Odluku o osnivanju Turističkog ureda donosi Skupština Zajednice.

Djelokrug rada, unutarnje ustrojstvo, organizaciju i sistematizaciju radnih mjesta Turističkog ureda utvrđuje Turističko vijeće aktom o ustrojstvu i sistematizaciji, na prijedlog direktora Ureda.

Ustrojstvo Turističkog ureda treba odgovarati potrebama i zahtjevima članova Zajednice i mogućnosti stručnoga, kvalitetnog, pravovremenog i odgovornog izvršavanja zadaća Zajednice.

Članak 43.

Turistički ured obavlja osobito ove poslove:

– provodi zadatke utvrđene programom rada Zajednice,

– obavlja stručne i administrativne poslove u svezi s pripremanjem sjednica tijela Zajednice,

– obavlja stručne i administrativne poslove u svezi s izradom i izvršavanjem akata tijela Zajednice,

– obavlja pravne, financijske i knjigovodstvene, kadrovske i opće poslove, vodi evidencije i statističke podatke utvrđene propisima i aktima Zajednice,

– izrađuje analize, informacije i druge materijale za potrebe tijela Zajednice,

– daje tijelima Zajednice, kao i drugim zainteresiranima, stručna mišljenja o pitanjima iz djelokruga Zajednice,

– obavlja i druge poslove koje mu odrede tijela Zajednice.

Članak 44.

Na radne odnose zaposlenih u Turističkom uredu primjenjuju se opći propisi o radu, osim ako nije drugačije propisano Zakonom.

Radnici zaposleni u Turističkom uredu moraju ispunjavati posebne uvjete koje propisuje ministar turizma.

Članak 45.

Turistički ured Zajednice ima direktora.

Direktora Turističkog ureda na temelju javnog natječaja imenuje Turističko vijeće.

Direktor mora ispunjavati posebne uvjete koje propisuje ministar turizma.

Članak 46.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja direktora Turističkog ureda Zajednicu zastupa predsjednik Zajednice.

Članak 47.

Direktora Turističkog ureda, u slučaju odsutnosti ili spriječenosti, koja traje više od 10 radnih dana (osim korištenja godišnjeg odmora), zamjenjuje osoba koju odredi Turističko vijeće.

Članak 48.

Direktor Turističkog ureda organizira i rukovodi radom i poslovanjem Turističkog ureda te je, u granicama utvrđenih ovlasti, odgovoran za poslovanje Zajednice.

Direktor je za svoj rad odgovoran Turističkom vijeću i predsjedniku Zajednice.

Direktor ne može biti član tijela Zajednice.

Direktor Turističkog ureda:

– provodi odluke Turističkog vijeća,

– organizira izvršavanje zadaća Zajednice,

– zastupa Zajednicu i poduzima sve pravne radnje u ime i za račun Zajednice,

– zastupa Zajednicu u svim postupcima pred sudovima, upravnim i drugim državnim tijelima te pravnim i osobama s javnim ovlastima,

– odgovoran je za namjensko korištenje sredstava koja se vode u Zajednici,

– usklađuje materijalne i druge uvjete rada Turističkog ureda i brine da poslovi i zadaci budu na vrijeme i kvalitetno obavljeni, u skladu s odlukama i zaključcima tijela te Programom rada i financijskim planom,

– odlučuje o svim pitanjima glede radnih odnosa zaposlenika Turističkog ureda,

– upozorava tijela Zajednice na zakonitosti njihovih odluka,

– odlučuje o službenom putovanju radnika Zajednice, korištenju osobnih automobila u službene svrhe te o korištenju sredstava reprezentacije,

– predlaže ustrojstvo i sistematizaciju poslova Turističkog ureda, kao i mjera za unapređenje organizacije rada u Turističkom uredu,

– odlučuje o povjeravanju pojedinih stručnih poslova trećim osobama ako ocijeni da je to potrebno i svrsishodno, a u svrhu izvršenja zadataka Zajednice,

– potpisuje poslovnu dokumentaciju Zajednice,

– zajedno s predsjednikom Zajednice priprema sjednice Turističkog vijeća i Skupštine Zajednice,

– najmanje jednom godišnje podnosi Turističkom vijeću izvješće o svojem radu i radu Turističkog ureda,

– obavlja i druge poslove utvrđene Zakonom, aktima Zajednice i odlukama tijela Zajednice.

Članak 49.

Direktor Turističkog ureda može biti razriješen:

1. na osobni zahtjev,

2. ako zbog neizvršavanja ili nemarnog izvršavanja njegove dužnosti Zajednica nije mogla izvršiti svoje zadatke ili je izvršavanje tih zadataka bilo otežano,

3. ako je uslijed nezakonitoga, nesavjesnog ili nepravilnog rada, ili zbog prekoračenja ovlaštenja nastala ili mogla nastati šteta,

4. ako bez osnovanog razloga ne izvrši ili odbije izvršiti odluke tijela Zajednice ili postupa protivno tim odlukama,

5. ako ne podnese Turističkom vijeću izvješće o svojem radu i radu Turističkog ureda,

6. ako Turističko vijeće ne prihvati izvješće direktora o radu direktora i radu Turističkog ureda.

Prijedlog za pokretanje postupka za razrješenje direktora Turističkog ureda mogu podnijeti predsjednik, Skupština Zajednice, Turističko vijeće ili Nadzorni odbor, a obvezno ga podnose u slučajevima iz stavka 1. točke 2., 3., 4., 5. i 6. ovog članka.

Prije donošenja odluke o razrješenju temeljem točaka 2.,3., 4., 5. i 6. stavka 1. ovog članka direktoru se mora dati mogućnost da se očituje o prijedlogu za razrješenje.

Odluku o razrješenju direktora Turističkog ureda donosi Turističko vijeće.

U slučaju razrješenja direktora, do izbora novog direktora Turističkog ureda Zajednicu zastupa predsjednik.

VII. ODGOVORNOSTI ZA OBAVLJANJE DUŽNOSTI U ZAJEDNICI

Članak 50.

Svaki član tijela Zajednice osobno je odgovoran za savjesno obavljanje svojih dužnosti.

Direktor Turističkog ureda je odgovoran za zakonito, savjesno i stručno obavljanje dužnosti.

VIII. GOSPODARENJE U ZAJEDNICI

Članak 51.

Zajednica nastupa u pravnom prometu samostalno – u svoje ime i za svoj račun.

Za obveze u pravnom prometu Zajednica odgovara cjelokupnom svojom imovinom.

Članak 52.

Financijsko-materijalno poslovanje Zajednice vodi se po propisima koji uređuju računovodstvo neprofitnih organizacija.

Članak 53.

Za svaku poslovnu godinu Zajednica utvrđuje program rada i financijski plan.

Program rada i financijski plan Zajednice za sljedeću godinu Skupština mora donijeti do konca prosinca tekuće godine.

Članak 54.

Prijedlog programa rada i financijskog plana Zajednice utvrđuje Turističko vijeće i podnosi ga Skupštini Zajednice, do 31. listopada tekuće godine za sljedeću poslovnu godinu.

Zajednica dostavlja Prijedlog program rada i prijedlog financijskog plana za sljedeću poslovnu godinu Hrvatskoj turističkoj zajednici.

Članak 55.

Godišnji program rada i godišnji financijski plan Zajednice sadrže pojedinačno utvrđene planirane zadatke i potrebna financijska sredstva za njihovo izvršenje.

Prijedlog programa rada i financijskog plana Zajednica obvezno dostavlja na razmatranje članovima Skupštine Zajednice 8 (osam) dana prije održavanja sjednice na kojoj se isti donose.

Članak 56.

Tijekom godine Zajednica može mijenjati i nadopunjavati svoj Program rada i financijski plan.

Zajednica je dužna donijeti izmjene i nadopune Programa rada i financijskog plana ukoliko tijekom godine dođe do odstupanja od Programa rada i financijskog plana u opsegu većem od 5%.

Izmjene iz stavka 1. ovog članka obavljaju se na način i po postupku kojim su doneseni Program rada i financijski plan.

Članak 57.

Za izvršenje programa rada i godišnjega financijskog plana odgovorno je Turističko vijeće.

Naredbodavac za izvršenje financijskog plana jest direktor Turističkog ureda.

Članak 58.

Turističko vijeće dužno je Skupštini i Nadzornom odboru Zajednice podnijeti Prijedlog godišnjega financijskog izvješća do kraja veljače.

Skupština Zajednice dužna je svake godine do kraja ožujka tekuće godine donijeti godišnje financijsko izvješće za prethodnu godinu.

Godišnje financijsko izvješće obvezatno sadržava podatke o izvršenju programom rada pojedinačno utvrđenih zadataka, izdacima njihovog izvršenja, izdacima za poslovanje Turističkog ureda i rad tijela Zajednice, ostvarenju prihoda po izvorima, financijskom rezultatu poslovanja, usporedbu financijskog plana i njegovog ostvarenja s obrazloženjem odstupanja, analizu i ocjenu izvršenja programa te procjenu učinka poduzetih aktivnosti na razvoj turizma.

Članak 59.

Prijedlog godišnjega financijskog izvješća mora se staviti na uvid članovima Zajednice 8 (osam) dana prije razmatranja na Skupštini Zajednice.

Godišnje financijsko izvješće Zajednica dostavlja Hrvatskoj turističkoj zajednici.

Članak 60.

Zajednica ostvaruje prihode:

1. od boravišne pristojbe, u skladu s posebnim zakonom,

2. od članarina, u skladu s posebnim zakonom,

3. od obavljanja gospodarskih djelatnosti iz članka 10. stavak treći Zakona,

Osim prihoda iz stavka 1. ovog članka Zajednica može ostvarivati i prihode:

– iz proračuna regionalne samouprave i državnog proračuna,

– od imovine u vlasništvu,

– od dragovoljnih priloga i darova i dr.

Zajednica se, na temelju posebne odluke Turističkog vijeća, može financijski zaduživati u svrhu realizacije programa rada i financijskog plana, s time da ukupna vrijednost zaduženja na smije prelaziti 50% prihoda predviđenih financijskim planom.

Pored izvora iz stavka 1. ovog članka, poslovanje ili pojedine aktivnosti Zajednice mogu se financirati i dodatnim sredstvima koja osiguravaju njihovi članovi te zainteresirane pravne i fizičke osobe.

Članak 61.

Obvezatni članovi plaćaju članarinu Zajednici, u skladu s posebnim zakonom.

Članak 62.

U financijskom planu Zajednice, dio prihoda može se izdvojiti kao neraspoređena sredstva (tekuća rezerva), koja se koriste tijekom godine za nepredviđene i nedovoljno predviđene poslove i zadatke koji se financiraju iz financijskoga plana Zajednice.

Sredstvima tekuće rezerve raspolaže Turističko vijeće na prijedlog direktora Turističkog ureda.

Članak 63.

Sredstva Zajednice vode se na jedinstvenom žiroračunu.

Članak 64.

Višak prihoda nad rashodima Zajednice koristi se u svrhu promicanja unapređenja turističkog područja Zajednice.

Članak 65.

Turističko vijeće Zajednice upravlja imovinom Zajednice s pozornošću urednoga i savjesnoga gospodarstvenika.

Za nabavu i otuđenje nekretnina, Turističko vijeće mora zatražiti prethodnu suglasnost Skupštine Zajednice, koja o tome odlučuje većinom glasova svih članova Skupštine Zajednice.

IX. JAVNOST RADA ZAJEDNICE

Članak 66.

Javnost rada Zajednice osigurava se i ostvaruje dostavom pisanih materijala i putem sjednica tijela Zajednice za članove Zajednice, putem turističko-informativnih centara, putem elektronskih medija Zajednice, odnosno putem sredstava javnog priopćavanja ili na drugi prikladan način.

Članak 67.

Predsjednik Zajednice odlučuje redovitom, potpunom, po sadržaju i obliku pristupačnom informiranju javnosti o radu Zajednice.

X. POSLOVNA TAJNA

Članak 68.

Poslovnu tajnu Zajednice čine isprave i podaci čije bi odavanje neovlaštenoj osobi bilo protivno poslovanju Zajednice i štetilo interesima i poslovnom ugledu Zajednice.

Predsjednik Zajednice određuje koje su isprave i podaci poslovna tajna, kao i ostala pitanja u vezi s poslovnom tajnom.

Poslovnu tajnu dužni su čuvati svi članovi i zaposleni u Zajednici, koji na bilo koji način saznaju za ispravu ili podatak koji je utvrđen kao poslovna tajna.

Povreda odredaba ovog Statuta koja se odnosi na poslovnu tajnu teža je povreda radne dužnosti.

XI. ZAŠTITA PRIRODE I ČOVJEKOVA OKOLŠA

Članak 69.

Zajednica obavlja poslove i ispunjava svoju zadaću na način koji osigurava zaštitu prirode i poboljšava kvalitetu čovjekova okoliša, sukladno propisima u Republici Hrvatskoj.

Posebnu brigu Zajednica vodi o zaštiti i čuvanju kulturnih dobara.

XII. STATUT I DRUGI OPĆI AKTI

Članak 70.

Zajednica ima Statut i druge opće akte (pravilnici, odluke, poslovnici).

Opći akti Zajednice moraju biti u suglasnosti s odredbama Statuta.

Statut mora biti u suglasnosti sa zakonom i drugim propisima.

U slučaju nesuglasnosti općih akata sa Statutom primjenjivat će se odgovarajuće odredbe Statuta.

Ocjenu suglasnosti općih akata sa Statutom daje Skupština Zajednice.

Kada utvrdi da opći akt nije u suglasnosti sa Statutom, Skupština Zajednice svojom odlukom ukida ili poništava taj akt, odnosno njegove pojedine odredbe.

Članak 71.

Statut donosi, uz prethodnu suglasnost Ministarstva turizma, na prijedlog Turističkog vijeća Skupština Zajednice dvotrećinskom većinom svih predstavnika u Skupštini Zajednice.

Poslovnik o radu Skupštine donosi Skupština Zajednice na svojoj prvoj sjednici natpolovičnom većinom glasova.

Ostale opće akte donosi Turističko vijeće Zajednice na prijedlog predsjednika Zajednice ili na vlastitu inicijativu, kao i na prijedlog direktora Turističkog ureda.

Članak 72.

Turistički ured može imati sljedeće akte:

– ustrojstvo, organizacija i sistematizacija radnih mjesta,

– radni odnosi,

– obračun i isplata plaća, naknada plaća i ostalih primanja,

– drugi akti koji se moraju donijeti temeljem zakona drugih propisa i odluka tijela Zajednice.

Članak 73.

Izmjene i nadopune Statuta donose se u postupku i načinom određenim za donošenje Statuta.

Prijedlog za izmjenu i nadopunu Statuta može podnijeti Turističko vijeće, Nadzorni odbor ili najmanje deset članova Skupštine Zajednice.

Prijedlog za izmjene i nadopune Statuta dostavlja se članovima Skupštine Zajednice radi davanja primjedbi i prijedloga.

Primjedbe i prijedlozi dostavljaju se Turističkom vijeću Zajednice u roku od 8 (osam) dana od dana primitka.

Nakon razmatranja primjedbi i prijedloga, pribavlja se prethodna suglasnost Ministarstva i potom Turističko vijeće utvrđuje prijedlog izmjena i nadopuna Statuta i upućuje ga Skupštini Zajednice na usvajanje.

Članak 74.

Statut Zajednice objavljuje se u »Narodnim novinama«

Akti Zajednice objavljuju se putem elektroničkih medija i podjelom zaposlenicima Turističkog ureda.

Opći akti Zajednice stupaju na snagu danom objavljivanja.

XIII. PRIJELAZNE I ZAVRŠNE ODREDBE

Članak 75.

Zajednica je dužna uskladiti svoj ustroj i druge opće akte s odredbama Zakona i Statuta u roku od 30 dana od dana stupanja na snagu Statuta.

Članak 76.

Do usklađenja općih akata primjenjuju se postojeći akti Zajednice.

Do konstituiranja novih tijela Zajednice u skladu s ovim Statutom, dosadašnja tijela Zajednice nastavljaju s radom.

Članak 77.

Stupanjem na snagu ovog Statuta prestaje važiti Statut Turističke Krapinsko-zagorske županije upisane u Upisnik turističkih zajednica Ministarstva turizma list broj 146, stranica A, upisni broj 116 (klasa: 334-03/94-03/144 urbroj: 529-02/95-0002) od 20. ožujka 1995. godine.«

Članak 78.

Ovaj Statut stupa na snagu osmog dana od dana objave u »Narodnim novinama«.

Predsjednik
mr. sc. Siniša Hajdaš-Dončić, v. r.

Statut, NN 124/2010-3241